REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/112-22

12. septembar 2022. godine

B e o g r a d

ZAPISNIK

PRVE SEDNICE ODBORA ZA KOSOVO I METOHIJU

Sednica je održana 9. septembra 2022. godine u sali 2. Doma Narodne skupštine sa početkom u 10,00 časova.

Saglasno članu 25. stav 2, Poslovnika Narodne skupštine Republike Srbije sednicom je predsedavala narodna poslanica Sanda Rašković Ivić.

Sednici su prisustvovali sledeći članovi Odbora: mr Milovan Drecun, Nebojša Bakarec, mr Danijela Vujičić, Ivan Antić, Nevena Đurić, Zvonimir Stević, Igor Braunović, Slaviša Ristić, Tatjana Manojlović, Milica Đurđević Stamenkovski i zamenici članova: Žika Bujuklić, Ana Beloica, Bojan Torbica, Snežana Paunović, Vojislav Mihailović, Stefan Jovanović, Nikola Dragićević, Dejan Ignjatović i Ivan Kostić.

Sednici opravdano nisu prisustvovali: Tamara Pilipović, član i Slaviša Bulatović, član.

Predsedavajuća Sanda Rašković Ivić je konstatovala kvorum (14 prisutnih članova/zamenika članova Odbora), odnosno da su ispunjeni uslovi za rad i odlučivanje saglasno članu 80. stav 1, Poslovnika Narodne skupštine Republike Srbije prema utvrđenom

D n e v n o m r e d u

1. Izbor predsednika Odbora ;
2. Izbor zamenika predsednika Odbora;

Pre prelaska na rad po utvrđenom dnevnom redu, na predlog narodne poslanice Milice Đurđević Stamenkovski, člana Odbora minutom ćutanja odata je počast preminulom narodnom poslaniku Božidaru Deliću.

Po prvoj tački dnevnog reda predsedavajuća je predložila mr Milovana Drecuna za predsednika Odbora i otvorila diskusiju. U diskusiji su učestvovali: Stefan Jovanović; Ivan Kostić; Nebojša Bakarec; Tatjana Manojlović; mr Danijela Vujičić; Slaviša Ristić i Zvonimir Stević.

Nakon diskusije, pošto nije bilo drugih predloga, pristupilo se glasanju i sa 13 glasova „za“ i 3 uzdržana glasa **izabran je mr Milovan Drecun za predsednika Odbora za Kosovo i Metohiju.**

Predsedavanje sednicom nastavio je novoizabrani predsednik Odbora mr Milovan Drecun, koji se na početku zahvalio članovima Odbora na podršci i izrazio očekivanje zajedničkog rada i dobre saradnje u predstojećem periodu. Zatim se prešlo na drugu tačku dnevnog reda: „Izbor zamenika predsednika Odbora“.

Po drugoj tački dnevnog reda predsednik Odbora mr Milovan Drecun je predložio narodnu poslanicu Milicu Đurđević Stamenkovski za zamenika predsednika Odbora i otvorio diskusiju. Pošto drugih predloga nije bilo, pristupilo se glasanju i **narodna poslanica Milica Đurđević Stamenkovski je jednoglasno, odnosno sa 16 glasova „za“ izabrana za zamenika predsednika Odbora za Kosovo i Metohiju.** Novoizabrana zamenica predsednika se zahvalila svim prisutnima na podršci i iznela nekoliko predloga uz očekivanje da ih Odbor razmotri na narednoj sednici.

Predsednik Odbora se zahvalio svima na saradnji i zaključio Prvu sednicu Odbora za Kosovo i Metohiju.

Sednica je završena u 10,45 časova.

SEKRETAR ODBORA PREDSEDNIK ODBORA

Vesna Matić Vukašinović mr Milovan Drecun